S-291/2016

Mál þetta, sem dómtekið var 21. september sl., er höfðað með ákæru útgefinni af lögreglustjóranum á höfuðborgarsvæðinu 26. apríl 2016 á hendur A-kk-þgf G-kk-þgf, Kapellustíg 5, Reykjavík, fyrir tollalaga-, lyfjalaga- og fíkniefnabrot á árinu 2015, með því að hafa mánudaginn 3. ágúst í Hafnarfirði og Reykjavík haft í vörslum sínum, í sölu- og dreifingarskyni, 73,23 g af maríhúana og 70 ml af testosteron, 90 ml af nandrolon, 60 ml af sustanon, 60 ml af trenbolon, 100 töflur af danabol DS/methandrostenolone, 300 töflur af metyltestosteron, 50 töflur af oxandrolon, 120 töflur af tamoxifen og 400 töflur af winstrol depot/stanazolol sem lögregla fann við leit í bifreiðinni PK-841 við Fjarðargötu í Hafnarfirði og á heimili hans að Kapellustíg 5 í Reykjavík og lagði hald á.

Er þetta talið varða við 2. gr., sbr. 5. gr. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 1. mgr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002 og auglýsingu nr. 232/2001 og 1. mgr. 7. gr., sbr. 1. mgr. 32. gr. og 1. mgr. 49. gr. lyfjalaga nr. 93/1994 og 1. mgr. 171. gr., sbr. 169. gr., tollalaga nr. 88/2005.

Er þess krafist að ákærði verði dæmdur til refsingar og til greiðslu alls sakarkostnaðar. Einnig er þess krafist að framangreindir anabólískir sterar verði gerðir upptækir samkvæmt 3. mgr. 48. gr. lyfjalaga nr. 93/1993, 2. mgr. 68. gr. lyfsölulaga og 1. mgr. 181. gr. tollalaga nr. 88/2005. Jafnframt er þess krafist að ákærði verði dæmdur til að sæta upptöku á framangreindum fíkniefnum samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001 og að ákærði verði dæmdur til að þola upptöku á 568.000 krónum sem lögregla haldlagði, sem ætlaðan ágóða af sölu fíkniefna og stera, skv. 7. mgr. 5. gr. laga um ávana- og fíkniefni nr. 65/1974 og 69. gr. b. almennra hegningarlaga nr. 19/1940.

Ákærði neitar sök. Verjandi ákærða krefst sýknu. Til vara krefst hann vægustu refsingar er lög leyfa og hæfilegra málsvarnarlauna sér til handa.

Samkvæmt skýrslu lögreglu frá mánudeginum 3. ágúst 2015 var lögregla þann dag, kl. 16.10, á leið um Fjarðargötu í Hafnarfirði er hún veitti athygli bifreið með skráningarnúmerið PK-841. Samkvæmt frumskýrslu lögreglu tóku lögreglumenn ákvörðun um að kanna ástand ökumanns. Í viðræðum við ökumann, þáverandi sambýliskonu ákærða, og ákærða, sem sat í farþegasæti bifreiðarinnar, fundu lögreglumenn kannabislykt koma innan úr bifreiðinni. Fram kemur að ákærði hafi aðspurður borið að engin fíkniefni væru í bifreiðinni en lýst því að daginn áður hafi vinir hans reykt í bifreiðinni. Í skýrslunni kemur fram að ákærði hafi heimilað leit í bifreiðinni og framvísað 5 rennilásaplastpokum með ætluðu maríhúana við framkvæmd hennar. Ákærði hafi tjáð lögreglu að 1 g hafi verið í hverjum poka. Voru efnin í hólfi á milli framsæta í bifreiðinni. Ákærði hafi greint frá því að hann hefði ekki fleira saknæmu að framvísa úr bifreiðinni. Fram kemur í skýrslunni að við leit í bifreiðinni hafi hins vegar 6 pokar til viðbótar fundist í plastpoka undir farþegasæti. Þá hafi í hólfi á milli framsæta fundist 3 lyfjaglös með ætluðum sterum. Þar hafi einnig verið 9.000 krónur í reiðufé, auk þess sem í peysu í aftursæti bifreiðarinnar hafi verið 48.000 krónur í reiðufé.

Í kjölfar þessa voru ákærði og sambýliskona hans flutt á lögreglustöð. Í frumskýrslu kemur fram að eftir þetta hafi ákærði heimilað leit á heimili sínu í Reykjavík. Áður en leit hafi hafist þar hafi ákærði framvísað ætluðu maríhúana úr fataskáp í stofu og gert grein fyrir því að sennilega væri um að ræða 50 g af efninu. Þá hafi í skápnum fundist lítill peningakassi með 511.000 krónum í reiðufé. Eins hafi í skápnum verið að finna grammavog, rennilásapoka og svartan Samsung farsíma. Hafi ákærði lýst því að símann ætti hann ekki, heldur vinur hans. Sá vinur hafi verið að selja fíkniefni og hugsanlega væru einhver skilaboð í símanum tengd því. Ákærði hafi ekki viljað gefa upp nafn þessa vinar síns. Við leit hafi fundist 1 glas af nolvadex á borði eldhúsinnréttingar. Í geymslu hafi fundist áltaska með 27 lyfjaglösum sem lögregla hafi talið geta verið stera. Þá hafi verið þar snyrtitaska með 13 glösum af ætluðum sterum í töfluformi. Í hliðarvasa snyrtitöskunnar hafi verið 36.000 krónur í reiðufé. Ákærði hafi lýst því að peningana hafi hann tekið út úr hraðbönkum í nokkur skipti. Farsími ákærða hafi legið á borði nærri lögreglumönnum. Þegar hér var komið hafi ákærði fengið tilkynningu í símann frá nafngreindum einstaklingi með þeim skilaboðum að hann ætlaði að reyna að fá 2 glös hjá ákærða.

Samkvæmt efnaskýrslu lögreglu, sem er á meðal rannsóknargagna málsins, lagði lögregla þennan dag hald á 73,23 g af maríhúana og 70 ml af testosteron, 90 ml af nandrolon, 60 ml af sustanon, 60 ml af trenbolon, 100 töflur af danabol DS/methandrostenolone, 300 töflur af metyltestosteron, 50 töflur af oxandrolon, 120 töflur af tamoxifen og 400 töflur af winstrol depot/stanazolol auk 604.000 króna í reiðufé. Þá var farsími ákærða rannsakaður og liggur fyrir í málinu upplýsingaskýrsla um skilaboð og myndir úr símanum. Eins er á meðal gagna málsins yfirlit af Námureikningi ákærða nr. 7490.

Ákærði hefur greint svo frá að umrætt sinn hafi hann, ásamt þáverandi sambýliskonu sinni, verið á leið um Hafnarfjörð er lögregla hafi stöðvað för þeirra. Þar sem lögreglumenn hafi fundið lykt af maríhúana í bifreiðinni hafi þeir framkvæmt leit í henni. Í viðræðum við lögreglu hafi komið fram að ef ákærði framvísaði efnum yrði málinu væntanlega lokið á staðnum. Ákærði hafi framvísað við lögreglu 5 pokum af maríhúana, og 1 g af efninu verið í hverjum poka. Lögreglumenn hafi hins vegar fundið meira magn í bifreiðinni eða 6 aðra poka og stera. Fíkniefnið sem lögregla hafi fundið hafi verið í glerkrukku, en þar hafi ákærði geymt efnið til að ekki yrði vart við lykt af því. Ákærði hafi vitað að fíkniefni væru í krukkunni og að steraglös væru í bifreiðinni. Hann hafi talið að sterarnir kæmu málinu ekki við, auk þess sem ákærði hafi ekki að fullu verið meðvitaður um þau efni önnur sem hafi verið í bifreiðinni. Á þessum tíma hafi ákærði öðru hvoru fengið sér fíkniefni sjálfur og þá oft með vinum sínum. Hentugt hafi verið að hafa efnin í litlum pokum til að þeir vinirnir gætu betur fylgst með eigin neyslu.

Þeir fjármunir sem hafi verið á milli sæta í bifreiðinni, 9.000 krónur, hafi verið reiðufé sem ákærði hafi átt og notað. Hann hafi skuldað vini sínum 48.000 krónur og tekið þá fjármuni út úr banka og verið með þá á sér. Er lögregla hafi framkvæmt húsleitina á heimili ákærða hafi fundist meira af fíkniefnum og sterum. Ákærði hafi tjáð lögreglu að sennilega væru um 50 g af maríhúana á heimili hans og vísað lögreglumönnunum á efnin, en þau hafi verið í skáp í stofu. Efnin hafi ákærði geymt í kassa undan kaffi til að ekki fyndist lykt af þeim. Þar hafi einnig verið plastpokar fyrir efnin og vog. Fjármunir hafi verið geymdir á öðrum stað í þessum sama skáp. Í skápnum hafi einnig verið glerkrukkur sem efnin hafi verið sett í til að koma í veg fyrir að lykt fyndist af þeim. Um hafi verið að ræða samskonar krukkur og lögregla hafi fundið í bifreið ákærða. Einnig hafi lögregla fundið í skápnum síma sem vinur ákærða hafi átt. Sá sími hafi ekki verið notaður í langan tíma. Hafi ákærði strax tjáð lögreglu að símann ætti hann ekki. Sterar hafi fundist í íþróttatösku og áltösku. Annars vegar hafi verið um að ræða glös með vökva og hins vegar töflur í glösum. Í íþróttatöskunni hafi verið 36.000 krónur í reiðufé. Ákærði hafi verið búinn að gleyma þessum fjármunum.

Lögregla hafi einnig lagt hald á 511.000 krónur í peningakassa sem geymdur hafi verið í skápnum í stofunni. Fjármunum þessum hafi ákærði og sambýliskona hans ætlað að skipta fyrir gjaldeyri en þau hafi verið á leið til Benidorm daginn eftir handtökuna. Ákærði og sambýliskona hans hafi skuldað viðskiptabanka sínum umtalsverða fjármuni og ákærði verið með yfirdrátt á reikningi og annan reikning er fjármunir eins og laun hafi farið inn á. Þau hafi skuldað það mikla peninga að þau hafi ekki viljað setja þetta lausafé inn á reikninginn þar sem fjárhæðin yrði væntanlega notuð til að lækka yfirdráttinn. Það hefði leitt til þess að þau hefðu ekki nægan gjaldeyri í utanferðinni. Ferðin hafi verið ákveðin um 8 mánuðum áður og ákærði og sambýliskona hans lagt fjármuni smátt og smátt inn á þennan reikning. Ætlunin hafi verið að fara í viðskiptabanka ákærða daginn fyrir brottför og skipta fjárhæðinni í gjaldeyri.

Stera sem fundist hafi við leitina hafi ákærði keypt á árunum 2012 og 2013. Hann hafi notað stera um hríð en þeir farið illa í hann og hann af þeim sökum hætt að nota þá og því setið uppi með töluvert magn. Vinir ákærða úr innsta hring hafi getað gengið í þessa stera til eigin nota. Þau skilaboð sem fram kæmu á farsíma ákærða um samskipti vegna þessa væru þannig til komin að þessir vinir ákærða hafi beðið um efni. Einn þeirra hafi notað mikið magn og það verið sameiginlegur skilningur þeirra að vinurinn myndi greiða eitthvað fyrir þetta þar sem um umtalsvert magn hafi verið að ræða. Aðrir vinir ákærða hafi getað fengið efni án greiðslu. Lögregla hafi komist á snoðir um myndir í síma ákærða af fíkniefnum og sterum. Hafi ákærði tekið þessar myndir til að hann gæti séð hvaða efni hann ætti. Ákærði og félagar hans hafi oft keypt saman fíkniefni og þá talsvert magn í einu. Hafi ákærði þá tekið myndir af þessum efnum til að sýna félögum sínum hvaða efni þeir ættu saman. Sambýliskona ákærða hafi ekkert átt af þessum efnum eða sterunum. Hún hafi samt vitað um tilvist þeirra. Að því er haldlagða fjármuni varðaði hafi hún átt helming þeirra á móti ákærða, en þau hafi verið með sameiginlegan fjárhag. Þau hafi um tíma unnið saman á veitingastað í miðbænum og fengið þar ,,svartar greiðslur“. Þá fjármuni hafi þau lagt til hliðar í ferðasjóðinn. Eins hafi þau verið dugleg að fara í hraðbanka þegar þau hafi átt einhverja fjármuni inni á reikningi sínum.

Ákærði kvaðst átta sig á því að hann hafi aldrei nefnt við lögreglu að hann hafi fengið fjármuni ,,svart“. Varðandi þær skýringar hjá lögreglu að hann einn ætti efnin og fjármunina þá hafi hann átt við það að hann hafi átt allt utan fjármunanna en þeir hafi verið sameiginlegir. Ákærði kvaðst hafa fengið lánaða fjármuni hjá sinni nánustu fjölskyldu fyrir sig og sambýliskonu til að nota í ferðinni til Benidorm. Hann kvaðst ekki sjá tilgang í að blanda þeim vinum sínum er tengst hafi málinu inn í þetta mál. Af þeim ástæðum hafi hann ekki séð ástæðu til að gefa nöfn þeirra upp eða láta kalla þá fyrir dóminn til skýrslugjafar. Myndu vinir ákærða á allan hátt tapa á því að tengjast málinu.

Fyrrum sambýliskona ákærða bar á þann veg að hún og ákærði hafi verið stöðvuð í Hafnarfirði mánudaginn 3. ágúst 2015. Hafi lögregla lagt hald á fíkniefni í bifreið ákærða. Í kjölfarið hafi þau verið flutt á lögreglustöð og í framhaldi af því verið framkvæmd húsleit á heimili þeirra. Kvaðst hún ekki hafa vitað að ákærði væri með fíkniefni í bifreiðinni umrætt sinn. Hún hafi hins vegar vitað um 9.000 krónur sem hafi verið í reiðufé í hólfi á milli sæta í bifreiðinni. Hún hafi hins vegar ekki vitað að ákærði væri með meira reiðufé í peysu aftur í bifreiðinni. Fyrrum sambýliskonan kvaðst hafa haft vitneskju um að ákærði væri með eitthvað af fíkniefnum á heimili þeirra. Hún hafi hins vegar ekki vitað hversu mikið magn fíkniefna um hafi verið að ræða. Þá hafi hún ekki þekkt hvort ákærði hafi einn átt þessi efni. Hún sagðist ekki hafa vitað til þess að ákærði væri að selja fíkniefni en hún hafi vitað til þess að ákærði væri með stera á heimilinu. Hún hafi hins vegar ekki vitað til þess að ákærði væri að selja sterana. Að því er varðaði reiðufé er lögregla hafi lagt hald á þá hafi hún vitað af því en hún og ákærði hafi lagt fjármuni til hliðar vegna fyrirhugaðrar utanferðar þeirra til Benidorm. Ferðin hafi verið ákveðin löngu fyrr og þau í marga mánuði lagt fjármuni jafnt og þétt til hliðar. Bæði hafi þau tekið út peninga á kortin sín, auk þess sem þau hafi fengið svonefndar ,,svartar greiðslur“ frá fyrrum vinnuveitanda og sett þá peninga beint í peningaboxið í skápnum. Fjármál þeirra hafi verið í rugli. Þau hafi verið með yfirdrátt í banka og þar sem reikningurinn hafi verið mikið yfirdreginn hafi þau ákveðið að leggja fjármunina ekki inn í bankann heldur hafa peningana heima hjá sér. Ætlunin hafi verið að fara í banka skömmu fyrir brottför og skipta reiðufénu fyrir gjaldeyri. Þar sem lögregla hafi lagt hald á þessa peninga hafi þau þurft að leita til ættmenna til að fá peninga lánaða. Hún hafi vitað nokkurn veginn hvar peningarnir væru geymdir í íbúðinni.

Niðurstaða:

Ákærði hefur játað sakarefni máls þessa að hluta. Þannig hefur hann játað að hafa verið með hin ólöglegu fíkniefni og stera í sinni vörslu, mánudaginn 3. ágúst 2015. Hann hefur hins vegar synjað því að hafa verið með efnin í sölu- og dreifingarskyni.

Við mat á niðurstöðu er til þess að líta að framburður ákærða er ótrúverðugur um marga hluti. Í fyrsta lagi ber að tiltaka að fíkniefni þau er hald var lagt á í bifreið ákærða voru í smelluplastpokum, sem tíðkanlegir eru við sölu- og dreifingu fíkniefna. Ákærði kvaðst hafa sett eigin fíkniefni í samskonar plastpoka til að geta betur fylgst með eigin neyslu. Þann framburð ákærða verður að telja ótrúverðugan. Í annan stað fór fram rannsókn á farsíma ákærða. Þar komst lögregla á snoðir um myndir sem voru af fíkniefnum og sterum. Þær myndir kvaðst ákærði hafa tekið til að átta sig betur á hvaða efni hann ætti, auk þess sem hann gæti sýnt vinum sínum hvaða efni væru til. Þetta verður að telja sérstaklega ótrúverðuga skýringu af hálfu ákærða. Í þriðja lagi hefur ákærði borið því við að hann hafi átt slík samskipti við viðskiptabanka sinn að hann hafi ekki viljað setja reiðufé er hann hafi verið með heima hjá sér inn á eigin reikninga. Frekar hafi hann viljað geyma þetta reiðufé heima hjá sér, en lögregla lagði þar hald á 511.000 krónur í litlum peningakassa. Umtalsvert frekara reiðufé fannst svo í íþróttatösku, í peysu ákærða og í hólfi milli sæta í bifreið hans. Þær skýringar ákærða að hann hafi ekki treyst viðskiptabanka sínum verður einnig að telja ótrúverðugar þar sem hann hefði þurft að leita til þessa sama viðskiptabanka til að fá gjaldeyri til utanferðar sinnar, eftir að höft voru sett á fjármagnsflutninga á milli landa í kjölfar hins svonefnda efnahagshruns. Loks er til þess að líta að ákærði hefur ekki viljað gefa upp nöfn þeirra einstaklinga sem átt hafi að tengjast málinu og gætu varpað ljósi á að fíkniefnin og sterarnir hafi ekki verið í vörslum ákærða í sölu- og dreifingarskyni. Þetta hefði þó verið honum í lófa lagið.

Þegar til þess er litið að framburður ákærða er ótrúverðugur með hliðsjón af því að mikið magn reiðufjár fannst á heimili hans, í bifreið ákærða var að finna fíkniefni í söluumbúðum, á heimili hans fannst töluvert magn fíkniefna og stera ásamt vog til að vigta fíkniefni og tíðkanlegir smelluplastpokar til sölu fíkniefna, telur dómurinn hafið yfir allan vafa að ákærði hafi haft bæði fíkniefnin og sterana í sínum vörslum í sölu- og dreifingarskyni. Þá niðurstöðu styðja skilaboð í farsíma ákærða sem veita ótvíræðar vísbendingar um að ákærði hafi selt og dreift sterum. Með hliðsjón af þessu verður ákærði sakfelldur samkvæmt ákæru fyrir sölu og dreifingu fíkniefna og stera. Er háttsemi hans þar rétt heimfærð til refsiákvæða.

Ákærði er fæddur í mars 1995. Hann hefur ekki áður sætt refsingu, svo kunnugt sé. Með hliðsjón af brotum ákærða og hreinum sakaferli hans er refsing hans hæfilega ákveðin fangelsi í 3 mánuði. Heimilt þykir að skilorðsbinda refsinguna svo sem í dómsorði greinir.

Gerð er krafa um upptöku fíkniefna og stera sem haldlögð voru, sem og 568.000 króna sem ætlaðar eru ágóði af sölu fíkniefna og stera. Með vísan til þess er hér að ofan greinir og 1. tl. 69. gr. a, laga nr. 19/1940 verða hin ólöglegu fíkniefni og sterar gerð upptæk, svo sem í dómsorði er mælt fyrir um. Töluvert magn reiðufjár, geymt í kassa í stofu nærri fíkniefnum og sterum, bendir ótvírætt til þess að fjármunirnir hafi verið afrakstur fíkniefna- og sterasölu. Ákærði hefur ekki sýnt fram á að þeirra fjármuna, sem hald var lagt á umrætt sinn, hafi verið aflað á lögmætan hátt, sbr. 4. mgr. 69. gr. b laga nr. 19/1940, sbr. 1. mgr. sama ákvæðis, en þær skýringar ákærða að hann hafi ekki treyst viðskiptabanka sínum eru, eins og áður greinir, ótrúverðugar. Verða fjármunir gerðir upptækir svo sem í dómsorði er nánar mælt fyrir um.

Ákærði greiði málsvarnarlaun skipaðs verjanda síns sem í dómsorði greinir, en annan sakarkostnað hefur ekki leitt af málinu. Ekki eru efni til að hluti málsvarnarlauna verjanda greiðist úr ríkissjóði þó svo hluti vinnu verjanda hafi beinst að því að fá tilnefningu hjá lögreglu.

Af hálfu ákæruvaldsins flutti málið S-kk-nf P-kk-nf Ó-kk-nf aðstoðarsaksóknari.

S-kk-nf S-kk-nf héraðsdómari kveður upp dóm þennan.

D ó m s o r ð :

Ákærði, A-kk-nf G-kk-nf, sæti fangelsi í 3 mánuði, en fresta skal fullnustu refsingarinnar og falli hún niður að liðnum tveimur árum frá birtingu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Upptæk skulu gerð til ríkissjóðs fíkniefni og sterar sem lagt var hald á við rannsókn málsins, samtals 73,23 g af maríhúana og 70 ml af testosteron, 90 ml af nandrolon, 60 ml af sustanon, 60 ml af trenbolon, 100 töflur af danabol DS/methandrostenolone, 300 töflur af metyltestosteron, 50 töflur af oxandrolon, 120 töflur af tamoxifen, 400 töflur af winstrol depot/stanazolol og ætlaður ávinningur ákærða af sölu fíkniefna og stera, samtals að fjárhæð 568.000 krónur.

Ákærði greiði málsvarnarlaun skipaðs verjanda síns, G-kk-ef S-kk-ef hæstaréttarlögmanns, 716.100 krónur.

S-kk-nf S-kk-nf